Guarneri (Italiaanse uitspraak: ɡwarˈnɛːri), dikwels na verwys in die ver-Latynse vorm Guarnerius is die familienaam van 'n groep uitsonderlike luitmakers; afkomstig van Cremona in Italië; wat in die 17de en 18de eeue geleef het, en wie se aansien vergelykbaar is met die van die Amati en Stradivari families. Andrea Guarneri (c. 1626 - 7 Desember 1698) was vanaf 1641 tot 1646 'n vakleerling gewees in die werkswinkel van Nicolo Amati. Hy het van 1650 tot 1654 teruggekeer na Amati om viole te maak. Sy vroeëre instrumente is oor die algemeen gebaseer op die "Grootse Amati" patroon, maar kon egter nie die sofistikasie van Amati se eie instrumente behaal nie. Andrea Guarneri het 'n aantal goeie altviole geproduseer, waarvan een deur William Primrose gespeel is. Twee van Andrea se seuns het hul vader se tradisies voortgesit: Pietro Giovanni Guarneri (Pietro da Mantova) (18 Februarie 1655 - 26 Maart 1720) het vanaf omstreeks 1670 to sy huwelik in 1677 in sy vader se werkswinkel gewerk. Hy was teen 1683 in Mantua gevestig waar hy as beide 'n musikant en vioolmaker gewerk het.